Santonika

Santonika (buv. Sanitas) – Lietuvoje veikianti farmacijos įmonė. Gamina ir parduoda nepatentuotus vaistus – injekcinius preparatus, tabletes, kapsules, akių lašus.

Istorija 
 1922 m. Kaune įkurta AB „Sanitas“ – kosmetikos priemones gaminanti farmacijos laboratorija
 1994 m. bendrovė privatizuota, registruota kaip AB, akcijos pradėtos kotiruoti Nacionalinėje vertybinių popierių biržoje.
 2004 m. gegužę „Sanitas“ įsigijo Lietuvos farmacinių preparatų gamintoją – AB „Endokrininiai preparatai“.
 2005 m. lapkričio 21 d. AB „Sanitas“ akcijos buvo įtrauktos į „NASDAQ OMX Vilnius“ vertybinių popierių biržos Oficialųjį sąrašą.
 2006 m. „Sanitas“ įsigijo Lenkijos bendrovę „Jelfa“, kuri buvo integruota į „Sanito“ grupę. Grupės gaminių asortimentas papildytas daugiau nei šimtu naujų produktų. 
 2005 m. „Sanitas“ grupė įsitvirtino Vengrijoje ir Bulgarijoje, o 2007 m. – Čekijoje ir Slovakijoje.
 Pagal Europos Sąjungos struktūrinių fondų finansuojamą programą, 2006 m. Kaune pradėta statyti nauja gamykla, kuri duris atvėrė 2008 m. rugsėjo mėn.
 2008 m. gruodžio mėn. „Sanitas“ įsigijo Lenkijoje registruotą bendrovę „Homeofarm“.
 2011 m. rugpjūčio mėn. kontrolinį „Sanito“ grupės akcijų paketą (99,4 proc.) įsigijo Kanados bendrovė „Valeant Pharmaceuticals International, Inc.“  Generaliniu direktoriumi buvo Saulius Mečislovas Žemaitis, dirbo ~110 darbuotojų.
 2016 m. pertvarkyta į „Santoniką“.

Produkcija 

Gamybiniai pajėgumai leidžia gaminti įvairias vaistų formas – tabletes, kapsules, ampules, akių lašus bei sudėtingus, teikiančius pridėtinę vertę preparatus – vienkartinius pripildytus švirkštus.

Bendrovė veiklą grindžia europine gerąja gamybos praktika (GMP) – aukštais kokybės užtikrinimo standartais, garantuojančiais nuoseklumą kuriant, gaminant, tiriant preparatus taip, kad šie atitiktų paskirtį, rinkodaros teisės pažymėjimo bei specifikacijų reikalavimus.

Gamina ~50 skirtingų pavadinimų produktų. Lietuvoje parduodamų vaistų krepšelį sudaro „Neocitramonas“, „Paracetamolis Sanitas“, „Neoaskofenas“, „Ranitidinas Sanitas“, „Panogastin“, „Latalux“, „Ecriten“, „Eufilinas Sanitas“, „Askorbo rūgštis Sanitas“, „Analginas Sanitas“, „Ketolgan“, „Alkostop“ bei kiti receptiniai ir nereceptiniai medikamentai.

Visa produkcija skirstoma pagal terapines sritis:
 dermatologija (odos susirgimai, sveikos odos priežiūros skatinimas, įskaitant dermakosmetiką);
 vaistai ligoninėms (injekciniai vaistai, skirti ūminių ligų gydymui);
 virškinimo sistemą veikiantys vaistai;
 oftalmologija (akių priežiūra ir geras regėjimas);
 urologija (prostatos ir su amžiumi susiję sutrikimai);
 nereceptiniai vaistai (skausmą ir uždegimą malšinantys vaistai)
 maisto papildai (vitaminai ir kt.)

Šaltiniai 

Lietuvos chemijos pramonės įmonės
Lietuvos farmacijos įmonės
Kauno įmonės